Magnus Heunicke (S), 2022-03-31:
Jeg elsker, når partierne begynder at melde ind med konkrete forslag, for planen er jo at lave en aftale med partierne.
Det kan være, at der er noget fagligt, der gør, at der er noget, vi ikke kan lave aftale om.
Lad os sætte det, vi kan blive enige om, i gang så hurtigt som muligt, efter vi forhåbentlig har lavet en bred politisk aftale om en sundhedsreform.
Alle de kloge og rigtige ting, der kan gøres med et snuptag nu og her, skal vi gøre helt til bunds.
Men vi må også være ærlige at sige, at der ikke bare er et snuptag, og så er det her løst, for der er også noget, hvor vi skal have parterne ind over på en lidt mere forpligtende måde, og vi skal også have en kommission til at være med ind over det her.
For mig at se er der i hvert fald tre tempi i det.
Det første er en sundhedsaftale, for jo hurtigere og bedre vi kan lave en sundhedsreform, jo bedre.
Så er der en kommission, der løbende skal afrapportere og løbende skal implementere, og heraf kan noget være på andre områder, uddannelse og andet.
Det sidste er, at der selvfølgelig også vil være en politisk opfølgning på den kommission.
Men det er jo rigtigt.
Jeg har lige været i Bruxelles, hvor jeg talte med sundhedsministerkolleger fra hele Europa, og alle rapporterer om det samme, nemlig et udsat sundhedsvæsen, hvor nogle har været endnu mere udsat end vores sundhedsvæsen – det må man jo så også sige – og nogle siger, at de næsten, sådan frit oversat, kører på pumperne.
De er i hvert fald virkelig hårdt ramt.
Det må man jo også rapportere fra Danmark, altså at vores medarbejdere i sundhedsvæsenet virkelig også har taget en kæmpestor tørn med meget, meget store omvæltninger på meget kort tid, og vi har været igennem flere forskellige bølger.
Og den her vinter var jo så langstrakt og med så stort et patientpres, at vi så, at alle fem regioner udsatte deres planlagte operationer og forsøgte at indrette sig
bedst muligt
Så det har været en hård vinter, og det er en hård tid.
Med hensyn til det, der så spørges til, altså faste medarbejdere i forhold til vikarer, så handler det om at sikre så meget fleksibilitet som muligt for dem, der er faste medarbejdere.
Det mener jeg er meget centralt.
Når jeg gang på gang fremhæver, at pengene følger med, så er det, fordi de jo ikke gjorde det under den seneste regering.
Under den seneste regering var der jo flere år med det.
Så var det en anden region, der skulle afskedige sundhedsmedarbejdere, fordi der ikke var penge nok.
Der var de der afskedigelser.
Det var vores regioner, der udførte dem, men det var jo, fordi der var en økonomi, som ikke fulgte med.
Mens der kom flere patienter, blev der foretaget afskedigelser.
Der er vi et helt andet sted her.
Med hensyn til hvad der mangler i forhold til læger: Vi har jo faktisk også siden valget sat flere læger ind og åbnet for flere uddannelser i almen medicin, som er den konkrete uddannelse, der spørges til her, end den tidligere regering.
Jeg ved desværre godt, at det jo tager mange, mange år, før man er færdiguddannet her, så derfor er det altså på lidt længere sigt og ikke noget, der her og nu kan løse problemet.
Men vi har lagt flere uddannelsesstillinger ind, end den tidligere regering havde.